Германия одобри новия спасителен пакет за Гърция – Труд
Германия одобри новия спасителен пакет за Гърция
19.08.2015 • 14:19
Германският парламент одобри с голямо мнозинство третия спасителен пакет за Гърция, предадоха световните агенции. До положителното решение се стигна въпреки съпротивата, която канцлерът Ангела Меркел срещна в собствените си партийни редици.
Днешното гласуване е вторият път, в който германските депутати прекъсват лятната си почивка заради Атина. В подкрепа на решението за нов пакет помощи гласуваха 454 депутати от долната камара на Бундестага. Против бяха 113 души, а 18 се въздържаха.
Въпреки че одобрението на плана се вижда като гаранция за широката управляваща коалиция на канцлера Ангела Меркел, която държи 504 от 631 места в Бундестага, недоволството от предоставянето на нови средства за Атина нараства все повече и то в блока на Християн-демократическия съюз.
Миналият месец 60 от 311 депутати от парламентарната група на Меркел гласуваха против започването на преговори с Гърция за нов спасителен пакет мерки – неподчинение, което бе определено като удар по канцлера.
По-рано Берлин приветства промяната в тона на Атина, особено след като през миналия месец бившият финансов министър на страната и отявлен критик на германските искания за икономии Янис Варуфакис подаде оставка.
В край на миналата седмица Еврогрупата одобри третата програма за финансова помощ за Гърция, на стойност 86 млрд. евро, които Атина ще получи в рамките на следващите 3 години и ще изплаща 32,5 години. Парите обаче ще дойдат, само ако Гърция проведе реформи, включително пенсионна, и масирана приватизация.
По-късно днес и холандският парламент трябва да се произнесе по спасителния пакет.